ЩIыхь псалъэ
Зи ныбжьыр илъэс 90 ирикъуахэр гъэлъэпIэным теухуауэ Налшык къалэ администрацэм къыхилъхьа псапащIэ Iуэхум пащэ.
Администрацэм и Iэтащхьэ къулыкъур пIалъэкIэ зыгъэзащIэ Кладько Игорь, Хэку зауэшхуэм, лэжьыгъэм, IэщэкIэ ЗэщIэузэда къарухэмрэ хабзэхъумэ IэнатIэхэмрэ я ветеранхэм я Налшык къалэ Советым и тхьэмадэ Абдуллаев Мустэфа, щIыпIэ администрацэм щIалэгъуалэ Iуэхухэмрэ жылагъуэ зэгухьэныгъэхэмкIэ и къудамэм и унафэщIым и къалэнхэр зыгъэзащIэ Бахтияровэ Евгение сымэ мы махуэхэм щыIащ зауэм хэта Неделькэ Ксение и деж.
Ветераным и гъащIэ гъуэгуанэ хьэлъэм хуэфэщэн щIыхь псалъэкIэ зыхуагъэза нэужь, абы иратыжащ Урысей Федерацэм и Президентым къыбгъэдэкIа хъуэхъу тхыгъэр.
И ныбжьым емылъытауэ иджыри жан цIыхубзым апхуэдэ гулъытэ зыдилъэгъуа унафэщIхэр гуапэу иригъэблэгъащ икIи зэрыцIыху насыпыфIэр къыхигъэщащ. Къэбэрдей-Балъкъэрым къыщалъхуа икIи мыбы щыпсэуа нэхъыжь жьыщхьэ махуэм ибзыщIакъым и лъахэм, и гъащIэр щихьа Налшык къалэм пищIын зэрыщымыIэр. «Зауэм и гузэвэгъуэ куэд зи нэгу щIэкIа ветераным дежкIэ мамырыгъэм нэхъапэ щыIэкъым», — жиIащ абы.
Жанхъуэт Зузэ.
